৩০টি বেসরকারি বিশ^বিদ্যালয়ের ব্যাংক হিসাব স্থগিত:এনবিআর
আয়ের ওপর ১৫ শতাংশ কর পরিশোধ না করায় অন্তত ৩০টি বেসরকারি বিশ^বিদ্যালয়ের ব্যাংক হিসাব স্থগিত করেছে জাতীয় রাজস্ব বোর্ড (এনবিআর)।

বেসরকারি বিশ্ববিদ্যালয়গুলোর আয়ের ওপর ১৫ শতাংশ কর দেয়ার বিষয়ে একমাসেরও বেশি সময় আগে উচ্চ আদালতের রায় প্রকাশ হয়েছে। রায়ের পূর্ণাঙ্গ কপি এখনও বিশ্ববিদ্যালয়গুলো পায়নি বলে তাদের দাবি। এর মধ্যে এনবিআর গত বৃস্পতিবার পর্যন্ত অন্তত ৩০টি বিশ্ববিদ্যালয়ের ব্যাংক হিসাব স্থগিত করেছে বলে বেসরকারি বিশ^বিদ্যালয় সমিতির (এপিইউবি) দাবি।

গতকাল সংগঠনের চেয়ারম্যান শেখ কবির হোসেনের পাঠানো এক সংবাদ বিজ্ঞপ্তিতে বলা হয়, ‘সম্প্রতি বেসরকারি বিশ্ববিদ্যালয়ের ওপর ১৫ শতাংশ হারে আয়কর প্রদান সংক্রান্ত রিট আপিলের নিষ্পত্তি করার ব্যাপারে রায় দেয়া হয়েছে। কিন্তু আপিল বিভাগের পর্যবেক্ষণের বিশদ বিবরণ এখনও প্রকাশিত হয়নি। তথাপি জাতীয় রাজস্ব বোর্ড থেকে বিভিন্ন বেসরকারি বিশ্ববিদ্যালয়ে কর দেয়ার চাহিদাপত্র পাঠানো হয়েছে এবং দুঃখজনকভাবে বেশ কিছু বিশ্ববিদ্যালয়ের ব্যাংক অ্যাকাউন্ট স্থগিত করা হয়েছে।’

সমিতির পরিচালক (তথ্য) বেলাল আহমেদ সংবাদকে জানিয়েছেন, ‘গত বৃস্পবিবার (২৮ মার্চ) পর্যন্ত ৩০টি বিশ^বিদ্যালয়ের ব্যাংক হিসাব স্থগিত করেছে এনবিআর। ঈদের আগে ব্যাংক হিসাব স্থগিত হওয়ায় অমানবিক পরিস্থিতি তৈরি হয়েছে। এখন শিক্ষক-কর্মচারীদের ঈদের আগে বেতন-ভাতা ও বোনাস কীভাবে পাবেন সেটি নিয়ে বিশ^বিদ্যালয়গুলো উদ্বিগ্ন।’

খোঁজ নিয়ে জানা গেছে, ব্যাংক হিসাব স্থগিত হওয়া বিশ্ববিদ্যালয়ের মধ্যে নর্থ সাউথ ইউনিভার্সিটি, ইস্ট ওয়েস্ট ইউনিভার্সিটি, আমেরিকান ইন্টারন্যাশনাল ইউনিভার্সিটি বাংলাদেশ, সাউথইস্ট ইউনিভার্সিটি, ড্যাফোডিল ইউনিভার্সিটি, ইনডিপেনডেন্ট ইউনিভার্সিটি-বাংলাদেশ, ওয়ার্ল্ড ইউনিভার্সিটি, ইউনিভার্সিটি অব এশিয়া প্যাসিফিক, ইউনিভার্সিটি অব লিবারেল আর্টস বাংলাদেশ ও প্রাইম ইউনিভার্সিটি অন্যতম। প্রতিষ্ঠানগুলোর নামে বিভিন্ন ব্যাংকে থাকা সব হিসাবই স্থগিত করা হয়েছে বলে সংশ্লিষ্টরা জানিয়েছেন।

গত ৪ মার্চ একটি বিশ^বিদ্যালয়কে পাঠানো এনবিআরের চিঠিতে বলা হয়, ‘আয়কর আইন-২০২৩-এর ২১৪ ধারা মোতাবেক বকেয়া পরিশোধের নোটিশ পাঠানো হলো। চলতি ১৫ মার্চের মধ্যে কর পরিশোধ করার জন্য অনুরোধ করা যাচ্ছে। এই কর প্রদানে ব্যর্থতায় আয়কর আইন-২০২৩-এর ২৭৫ ধারা অনুযায়ী জরিমানা আরোপসহ অন্যান্য আইনানুগ কার্যক্রম গ্রহণ করা হবে।’

‘যদি ইতোমধ্যে কর পরিশোধ করে থাকেন, তবে পরিশোধিত চালানের কপি বা প্রমাণাদি অথবা কোন আদালতে মামলা বিচারাধীন থাকে, তার প্রমাণাদি নিম্নস্বাক্ষরকারীর দপ্তরে উল্লিখিত তারিখের মধ্যে (১৫ মার্চ) দাখিল করার অনুরোধ করা হলো। অন্যথায়, বকেয়া দাবির ব্যাপারে আপনার পক্ষ থেকে কোনো আপত্তি নেই বলে বিবেচিত হবে।’

শেখ কবির হোসেনের সই করা বিজ্ঞপ্তিতে আরও বলা হয়, ‘আদালতের পূর্ণাঙ্গ রায় প্রকাশ এবং রায় অনুযায়ী আয়কর দেয়ার প্রয়োজনীয় পদক্ষেপ নেয়ার কোনো সুযোগ না দিয়ে রোজা চলাকালীন মুসলমানদের বৃহৎ ধর্মীয় উৎসব পবিত্র ঈদুল ফিতরের আগে বিশ্ববিদ্যালয়গুলোর ব্যাংক অ্যাকাউন্ট স্থগিত করা একটি অমানবিক পদক্ষেপ হিসেবে প্রতীয়মান। কেননা, এর ফলে বিশ্ববিদ্যালয়ের বিশাল সংখ্যক শিক্ষক, কর্মকর্তা-কর্মচারী পরিবারের বেতন, বোনাস এবং অন্যান্য বিল পরিশোধ করা সম্ভব হবে না।’

জানা গেছে, গত ২৭ ফেব্রুয়ারি সব বেসরকারি বিশ্ববিদ্যালয়কে ১৫ শতাংশ ট্যাক্স দিতে হবে বলে রায় দেন আপিল বিভাগ। ওই রায়ের কপি বেসরকারি বিশ্ববিদ্যালয়গুলোর হাতে এখনও পৌঁছায়নি বলে তাদের দাবি।

আদালতের রায়ের পূর্ণাঙ্গ দিকনির্দেশনা প্রকাশের আগে এনবিআর বিশ্ববিদ্যালয়গুলোর ব্যাংক অ্যাকাউন্ট স্থগিত করায় বেসরকারি বিশ্ববিদ্যালয় খাতে ‘চরম উদ্বেগ-উৎকণ্ঠা’ সৃষ্টি হয়েছে বলে শেখ কবির হোসেনের দাবি।

জানা গেছে, ১৯৯২ সালে দেশে বেসরকারি বিশ^বিদ্যালয়ের যাত্রা শুরু হয়েছে। বর্তমানে দেশে অনুমোদিত ১১৪টি বেসরকারি বিশ^বিদ্যালয় রয়েছে। এর মধ্যে ১১টি বিশ^বিদ্যালয়ে এখনও শিক্ষা কার্যক্রম শুরু হয়নি। ইউজিসির অনুমতিক্রমে ১০৩টি বিশ^বিদ্যালয়ে শিক্ষাক্রম পরিচালিত হচ্ছে।



আয়ের ওপর ১৫ শতাংশ কর পরিশোধ না করায় অন্তত ৩০টি বেসরকারি বিশ^বিদ্যালয়ের ব্যাংক হিসাব স্থগিত করেছে জাতীয় রাজস্ব বোর্ড (এনবিআর)।